Národná rada Slovenskej republiky

VIII. volebné  obdobie

 Číslo: CRD-32/2021

373a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona o podpore ekologických vozidiel cestnej dopravy a o zmene a doplnení niektorých zákonov (tlač 373) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona o podpore ekologických vozidiel cestnej dopravy a o zmene a doplnení niektorých zákonov (tlač 373)  (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 528 z 26. januára 2021 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky  
	Výboru Národnej rady Slovenskej republiky pre hospodárske záležitosti a
Výboru Národnej rady Slovenskej republiky pre pôdohospodárstvo a životné prostredie.

Výbory prerokovali návrh zákona v lehote určenej uznesením Národnej rady Slovenskej republiky.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 238                     zo 16. marca 2021
•	Výbor Národnej rady Slovenskej republiky pre hospodárske záležitosti uznesením č. 140 z 11. marca 2021
•	Výbor Národnej rady Slovenskej republiky pre pôdohospodárstvo a životné prostredie uznesením č. 93 z 15. marca 2021

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1.	V čl. I sa v § 1 písm. a) za slovo „zabezpečovaní“ vkladá slovo „poskytovania“. 
                                                
Navrhuje sa terminologicky zosúladiť predmetné ustanovenie s legislatívnou úpravou v § 2 ods. 1 písm. c) návrhu zákona. 
Výbor NR SR pre hospodárske záležitosti

Gestorský výbor odporúča schváliť

2.	V čl. I sa v § 2 ods. 1 písm. c) slová „poskytuje službu“ nahrádzajú slovami „zabezpečuje poskytovanie služby“.   
Navrhovanou úpravou sa sleduje terminologické  zosúladenie s úpravou § 1 písm. a) návrhu zákona. Navrhovaná úprava zároveň na účely rozsahu pôsobnosti návrhu zákona vhodnejšie vymedzuje pozíciu objednávateľa služieb vo verejnom záujme ako subjektu, ktorý podľa nariadenia Európskeho parlamentu a Rady (ES) č. 1370/2007 z 23. októbra 2007 o službách vo verejnom záujme v železničnej a cestnej osobnej doprave, ktorým sa zrušujú nariadenia Rady (EHS) č. 1191/69 a (EHS) č. 1107/70 zabezpečuje poskytovanie týchto služieb. 

Výbor NR SR pre hospodárske záležitosti

Gestorský výbor odporúča schváliť

3.	V čl. I sa v § 2 ods. 2 za slová „Za nadlimitnú“ a „pre nadlimitnú“ vkladá slovo „civilnú“.
					
Navrhovanou úpravou sa sleduje terminologické  zosúladenie s úpravou § 2 ods. 1 písmená a) a b) návrhu zákona. 
Výbor NR SR pre hospodárske záležitosti

Gestorský výbor odporúča schváliť

4.	V čl. I § 2 ods. 3 písm. a) v poznámke pod čiarou k odkazu 6) sa na začiatok vety vkladá slovo „Čl. 4“ a slovo „Nariadenie“ sa nahrádza slovom „nariadenia“.
Legislatívno-technická úprava, ktorou sa spresňuje odkaz na konkrétne ustanovenie nariadenia (EÚ) 2018/858 upravujúce kategórie vozidiel.
Ústavnoprávny výbor NR SR
Výbor NR SR pre hospodárske záležitosti
Výbor NR SR pre pôdohospodárstvo a životné prostredie

Gestorský výbor odporúča schváliť

5.	V čl. I § 3 ods. 1 písm. b) 1a. bode v poznámke pod čiarou k odkazu 17) sa vypúšťajú slová „a o prístupe k informáciám o opravách a údržbe vozidiel“.
Legislatívno-technická úprava, ktorou sa uvádza aktuálne platné znenie citovaného právne záväzného aktu EÚ.
Ústavnoprávny výbor NR SR
Výbor NR SR pre hospodárske záležitosti
Výbor NR SR pre pôdohospodárstvo a životné prostredie

Gestorský výbor odporúča schváliť

6.	V čl. I § 3 ods. 1 písm. b) 3. bode v poznámke pod čiarou k odkazu 18) sa za slovo „(Euro VI)“ vkladá čiarka a vypúšťajú sa slová „a o prístupe k informáciám o oprave a údržbe vozidiel, a“ a slová „a dopĺňa“.
Legislatívno-technická úprava, ktorou sa uvádza aktuálne platné znenie citovaného právne záväzného aktu EÚ.
Ústavnoprávny výbor NR SR
Výbor NR SR pre hospodárske záležitosti
Výbor NR SR pre pôdohospodárstvo a životné prostredie

Gestorský výbor odporúča schváliť

7.	V čl. I § 3 ods. 1 písm. c) v poznámke pod čiarou k odkazu 20) sa za slovom „pôdy“ vkladá čiarka a dopĺňajú sa slová „pri ktorých sa pozoruje významné rozšírenie produkčnej plochy na pôdu s vysokými zásobami uhlíka, a o certifikáciu biopalív, biokvapalín a palív z biomasy s nízkym rizikom nepriamej zmeny využívania pôdy“.
Legislatívno-technická úprava, ktorou sa dopĺňa oficiálne platné znenie citovaného právne záväzného aktu EÚ.
Ústavnoprávny výbor NR SR
Výbor NR SR pre hospodárske záležitosti
Výbor NR SR pre pôdohospodárstvo a životné prostredie

Gestorský výbor odporúča schváliť

8.	V čl. I § 3 ods. 2 v poznámke pod čiarou k odkazu 21) v poslednej okrúhlej zátvorke sa číslo „25.“ nahrádza číslom „26.“.
Legislatívno-technická úprava, ktorou sa opravuje deň uverejnenia citovaného právne záväzného aktu EÚ. 
Ústavnoprávny výbor NR SR
Výbor NR SR pre hospodárske záležitosti
Výbor NR SR pre pôdohospodárstvo a životné prostredie

Gestorský výbor odporúča schváliť

9.	V čl. I sa v § 6 ods. 3 písm. d) slová „využívaných pre poskytovanie služieb“ nahrádzajú slovami „využívaných na poskytovanie služieb“.

Navrhovanou úpravou sa sleduje terminologické zosúladenie s úpravou § 4 ods. 3 návrhu zákona.
Výbor NR SR pre hospodárske záležitosti

Gestorský výbor odporúča schváliť

10.	V čl. I sa v § 9 ods. 1 a ods. 2 za slovo „nadlimitnej“ vkladá slovo „civilnej“.  

Navrhovanou úpravou sa sleduje terminologické  zosúladenie s úpravou § 2 ods. 1 písmená a) a b) návrhu zákona. 
Výbor NR SR pre hospodárske záležitosti

Gestorský výbor odporúča schváliť

11.	V čl. III sa v § 21 ods. 10 slová „N2 a N3“ nahrádzajú slovami „N2 alebo N3“.
Legislatívno-technická pripomienka zohľadňujúca alternatívny výber kategórie vozidla. 
Ústavnoprávny výbor NR SR
Výbor NR SR pre hospodárske záležitosti
Výbor NR SR pre pôdohospodárstvo a životné prostredie

Gestorský výbor odporúča schváliť
12.	V prílohe č. 2 k zákonu sa za číslo „2019/1161“ vkladajú slová „z 20. júna 2019“.
Legislatívno-technická úprava, ktorou sa zjednocuje uvádzanie preberaných právne záväzných aktov EÚ.
Ústavnoprávny výbor NR SR
Výbor NR SR pre hospodárske záležitosti
Výbor NR SR pre pôdohospodárstvo a životné prostredie

Gestorský výbor odporúča schváliť

Gestorský výbor odporúča hlasovať o bodoch 1 až 12 spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

vládny návrh zákona o podpore ekologických vozidiel cestnej dopravy a o zmene a doplnení niektorých zákonov (tlač 373)

s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 147 zo 16. marca 2021.
 
Týmto uznesením výbor zároveň poveril spoločného spravodajcu Petra Libu predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 16. marca 2021

Peter K r e m s k ý, v.r.  
predseda Výboru NR SR 
pre hospodárske záležitosti